藤州江上夜起對月贈邵道士
作者：蘇軾
朝代：宋

paragraphs: 江月照我心，江水洗我肝。
端如徑寸珠，墮此白玉盤。
我心本如此，月滿江不湍。
起舞者誰歟，莫作三人看。
嶠南瘴癘地，有此江月寒。
乃知天壤間，何人不清安。
牀頭有白酒，盎若白露漙。
獨醉還獨醒，夜氣清漫漫。
仍呼邵道士，取琴月下彈。
相將乘一葉，夜下蒼梧灘。